**DRAGA GOSPA SVOBODA!**

Kje si, kam si odšla, zakaj si nas zapustila? Si se prestrašila korone in se preselila v novo državo? Si spoznala, da te izkoriščamo v celoti?

Že davno si zapustila Afriko, Indijo ter kakšna revnejša mesta. Najhuje je v Severni Koreji. Tam nisi bila že dolgo. Ljudje te že dolgo niso začutili. Zdi se mi, da so povsem izgubljeni. Upoštevati morajo vsa pravila, ki jim jih dodeli država. Nič kaj bolje ni v Afriki ter Indiji, saj živijo v revščini in se vsak dan borijo za hrano.

Pri nas v Sloveniji si bila dolgo … Odšla si, ko je bila vojna, odšla si, ko je bila kuga, si tudi sedaj zapustila cel svet? Imeli smo te radi. Pomenila si mi veliko. Imela sem te za največjo vrednoto, kar jih imam. Spoštovala sem te in te nenehno klicala. Nikoli te nisem izkoristila v celoti, v primerjavi z drugimi najstniki. Vrstniki te včasih uporabljajo preveč. Lahko bi rekla, da te porabijo v celoti. Ko imajo toliko moči, mislijo, da lahko pijejo alkohol, kadijo, uživajo droge, se tetovirajo in kar je še najhuje, pobegnejo od doma.

Rada sem na travniku med rožami, rada se vrtim in začutim veter v laseh, nabiram prve marjetice, dosegam cilje, se smejim. Ko sem svobodna, se počutim kakor ptica, ki ima krila in želi vzleteti. Všeč mi je, ko pogledam v globoke oči fanta, ko me objame, se mi nasmehne in me zavrti ob sončnemu zahodu. Rada ga imam, ko mi plete vence iz marjetic, me poboža po licu ter me prime za roko. Skupaj sva neločljiva in nimava nobenih meja. Vedno naju spremljaš, nama odpiraš nove poti. Velikokrat se pojaviš tudi med mojimi prijatelji, prav ti nam omogočaš družbo, videnje v prihodnost ter veselje.

Kaj bomo brez tebe sedaj? Pustila si nas same s korono. Mogoče je bila korona močnejša od tebe in si si zato vzela dopust. Moram ti povedati, da je življenje brez tebe pusto, temačno. Ljudje so depresivni in ne vidijo več smisla, zakaj živeti. Pod maskami se počutimo povsem izgubljene, kakor da nas bi nekdo odrinil s tega sveta. Nihče si ni mislil, kako bi bilo, če bi odšla. No, sedaj vidimo in vsi se strinjamo, da je drugače. V prihodnosti, mogoče že jutri, si želim ponovno videti obraze, se objeti in se pošteno nasmejati. Veš, del nas se je izgubil in mislim, da se bomo morali ponovno najti. Želim si te ponovno vdihniti, te začutiti. Želim se ponovno videti s prijatelji ter oditi na travnik, kjer sem lahko to, kar sem.

Svoboda, ti si edinstvena in z ničimer te ne moremo zamenjati. Si naša sreča, moč, veselje ter mir. Si naša pot, ki ji sledimo. Vsi te pogrešamo in upamo, da se nam boš kmalu oglasila.

Tvoja znanka Eli Dovč Beltram